閩中早春
作者：張嵲
朝代：宋

paragraphs: 愁見繁雲帖死灰，驟喜春從天際回。
晴雲流爛滿峰起，瀲灔陂塘泉脈来。
春歸欲騐将何許，柳腰杏頬知春處。
出門矯首望四郊，滿目都無故園樹。
暖景猶疑是故園，紛紅糅白終蕭然。
黄茅不受春色染，化工無地施妖妍。
老夫此時三歎息，晴靄暄風總輕擲。
緣岡繞澗試幽尋，好鳥一聲山桂碧。
卻憶當年漢水邊，花光柳色媚晴天。
江頭醉罷日将落，芊眠草色生長煙。
秪今春事知何有，傷心萬里空回首。
中原但有骨如麻，杜曲應無花似酒。
我今流落荒山隈，秋蓬作鬢心催頽。
逢花政恐被花惱，幸兹寂寞無狂媒。
閉門睡足高舂後，爐煙一炷消清晝。